Fossgerði Nýja veiðihúsið , sem sést hér á tölvumynd , er hið glæsilegasta . Nýtt veiðihús , sem fengið hefur nafnið Fossgerði , er að rísa við Selá í Vopnafirði . Húsið er 960 fermetrar og í því eru tíu stór herbergi fyrir veiðimenn auk góðrar aðstöðu fyrir starfsfólk . Nýtt veiðihús , sem fengið hefur nafnið Fossgerði , er að rísa við Selá í Vopnafirði . Húsið er 960 fermetrar og í því eru tíu stór herbergi fyrir veiðimenn auk góðrar aðstöðu fyrir starfsfólk . Það stendur spölkorn neðan við Selárfoss og er útsýni úr öllum herbergjum yfir kunna veiðistaði í ánni . Þegar veiði hefst í Selá 22. júní verður húsið fullbúið og tekið í notkun . „ Þetta verður glæsileg aðstaða og húsið er á mjög fallegum stað við ána , “ segir Orri Vigfússon hjá Veiðifélaginu Streng ehf . Arkitekt hússins er Helgi Hjálmarsson og verkfræðihönnun annaðist Gústaf Vífilsson á Teiknistofunni Óðinstorgi . Heimamenn og fyrirtæki á Vopnafirði hafa séð um alla vinnu við byggingu hússins . Strengur hefur gert nýjan tíu ára samning um Selá en áin hefur verið í fremstu röð síðustu ár . „ Vegna þessa langa samnings geta veiðimenn nú sett nöfn sín á óskalista um veiðitíma í ánni næstu árin , “ segir Orri en Strengur hefur verið með ána síðan 1965 . „ Okkur hefur tekist glæsilega vel að margfalda veiðina í ánni . Við höfum gert margt gott , keypt upp netin á staðnum og samningar við Færeyinga um netauppkaup hafa líka hjálpað . Þá hafa verið byggðir fiskvegir sem hafa opnað 43 kílómetra fyrir laxinn upp um alla á þar sem hann getur hrygnt . “ Orri segir að við nágrannaánna í Vopnafirði , Hofsá , sem Strengur er einnig með , standi einnig yfir framkvæmdir . Verið er að endurnýja herbergi og bæta aðstöðuna í veiðihúsinu .